Document ID: 32004D0772

KOMISJONI OTSUS,
29. oktoober 2004,
taimedele või taimsetele saadustele kahjulike organismide vastu võitlemisel Belgia ja Portugali tehtud kulutuste katmiseks 2004. aastaks ettenähtud ühenduse rahalise toetuse kohta
(teatavaks tehtud numbri K(2004) 4181)
(Ainult prantsus-, hollandi- ja portugalikeelne tekst on autentne)
(2004/772/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (1) (edaspidi “direktiiv”), eriti selle artiklit 23,
ning arvestades järgmist:
(1)
Vastavalt kõnealusele direktiivile võib anda liikmesriikidele ühenduse rahalist toetust nende kulutuste katmiseks, mis on otseselt seotud kolmandatest riikidest või teistelt ühenduse aladelt sissetoodud kahjulike organismide likvideerimiseks või, kui see ei ole võimalik, nende leviku piiramiseks võetud või võetavate vajalike meetmetega.
(2)
Belgia ja Portugal on kehtestanud tegevusprogrammi selliste oma territooriumile toodud organismide likvideerimiseks, mis on taimedele kahjulikud. Kõnealustes programmides täpsustatakse taotletavad eesmärgid, võetavad meetmed, nende kestus ja kulud. Belgia ja Portugal on taotlenud kõnealuse ühenduse rahalise toetuse eraldamist direktiivis sätestatud tähtaja jooksul vastavalt komisjoni 14. juuni 2002. aasta määrusele (EÜ) nr 1040/2002 (2) (edaspidi “määrus”), milles sätestatakse ühenduse fütosanitaarkontrolliks ettenähtud rahalise toetuse jaotamist käsitlevate sätete üksikasjalikud rakenduseeskirjad ning tunnistatakse kehtetuks määrus (EÜ) nr 2051/97.
(3)
Belgia ja Portugali tehtud kulutused, mida käsitletakse käesolevas otsuses, on otseselt seotud direktiivi artikli 23 lõike 2 punktides a ja b nimetatud küsimustega.
(4)
Belgia ja Portugali poolt esitatud tehniline teave on komisjonil võimaldanud olukorda täpselt ja ulatuslikult analüüsida; kõnealust teavet on samuti uurinud alaline taimetervise komitee. Komisjon on jõudnud järeldusele, et direktiivi artiklis 23 sätestatud rahalise toetuse andmise tingimused on täidetud.
(5)
Järelikult on asjakohane anda ühenduse toetust kõnealuste programmidega seotud kulutuste katmiseks.
(6)
Ühenduse rahaline toetus võib katta kuni 50 % toetuse saamise tingimustele vastavatest kulutustest. Ühenduse rahaline toetus peaks käesoleva otsuse kohaldamisel olema 50 %, välja arvatud programmide puhul, mille suhtes tuleb kohaldada vähendamist vastavalt direktiivi artikli 23 lõike 5 kolmandale lõigule.
(7)
Portugali poolt teatatud programmile on juba antud ühenduse toetusi komisjoni otsuste 2001/811/EÜ, (3) 2002/889/EÜ (4) ja 2003/787/EÜ (5) alusel. Kõnealuse olemasoleva programmi puhul on lubatud pikendada direktiivi artikli 23 lõike 5 kolmanda lõigu kohaste likvideerimismeetmete võtmise aega, kuna olukorraga tutvumine on viinud järelduseni, et kõnealuste likvideerimismeetmete eesmärk saavutatakse tõenäoliselt mõistliku ajavahemiku jooksul. Ühenduse rahalist toetust kõnealusele programmile on järk-järgult vähendatud vastavalt artikli 23 lõike 5 kolmandale lõigule.
(8)
Käesoleva otsuse artiklis 2 osutatud toetuse määramine ei piira toetuse määramist muude täiendavate meetmete jaoks, mis on võetud või võetakse asjakohaste kahjulike organismide likvideerimiseks või tõrjeks.
(9)
Käesoleva otsuse kohaldamine ei piira direktiivi artikli 24 kohaste selliste kontrollide tulemust ega tagajärgi, mille käigus teeb komisjon kindlaks, kas asjaomase kahjuliku organismi sissetoomise põhjuseks on olnud ebapiisavad uuringud või kontrollid.
(10)
Vastavalt nõukogu määruse (EÜ) nr 1258/1999 (6) artikli 3 lõikele 2 rahastab ühenduse eeskirjade kohaselt võetud veterinaar- ja taimetervisemeetmeid Euroopa Põllumajanduse Arendus- ja Tagatisfondi tagatisrahastu. Kõnealuste meetmete finantskontrolli suhtes kohaldatakse eespool nimetatud määruse artikleid 8 ja 9, ilma et see piiraks määruse (EÜ) nr 1040/2002 ja direktiivi artikli 23 lõigete 8 ja 9 sätete kohaldamist.
(11)
Käesoleva otsusega ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kiidetakse heaks ühenduse rahalise toetuse eraldamine 2004. aastaks, et katta Belgia ja Portugali tehtud kulutused, mis on otseselt seotud direktiivi 2000/29/EÜ artikli 23 lõikes 2 nimetatud ja käesoleva otsuse lisas loetletud likvideerimisprogrammide raames asjaomaste organismide vastu võitlemisel võetud vajalike meetmetega.
Artikkel 2
1. Artiklis 1 osutatud rahalise toetuse kogusumma on 576 549 eurot.
2. Ühenduse rahalise toetuse ülemmäärad iga likvideerimisprogrammi ja selle iga rakendamisaasta kohta on sätestatud käesoleva otsuse lisas.
3. Ühenduse rahalise toetuse ülemmäärad jaotuvad sellest tulenevalt asjaomaste liikmesriikide vahel järgmiselt:
-
Belgiale 210 485 eurot
-
Portugalile 366 064 eurot.
Artikkel 3
Vastavalt komisjoni poolt teostatavatele direktiivi 2000/29/EÜ artikli 24 kohastele kontrollimistele makstakse lisas sätestatud ühenduse rahalist toetust üksnes siis, kui:
a)
komisjonile esitatakse asjakohased dokumendid võetud meetmete tõendamiseks eelkõige määruse artikli 1 lõikes 2 ja artiklis 2 sätestatud korras;
b)
asjaomane liikmesriik on komisjonile esitanud rahalise toetuse väljamakse taotluse määruse (EÜ) nr 1040/2002 artiklis 5 sätestatud korras.
Artikkel 4
Käesolev otsus on adresseeritud Belgia Kuningriigile ja Portugali Vabariigile.
Brüssel, 29. oktoober 2004

Labels: 4
16
6
18
15